khistorydata/jeongjo-sjw-relations huggingface dataset:
정조 23년 · 목
疏略曰向來國書撰進也北咨南契竝致錯誤罪著溺職伏地俟勘聖度天大罰至薄罷曾未幾何旣蒙收敍之恩又下分揀之命敦府樞銜除旨聯翩臣於是感惶交至靡所容措噫有國重事莫如事大交隣草創討論奧自經訓詞命得失召榮取侮而職忝文苑之任不能兢兢審愼一之猶罪況於再乎大則幾致辱國小而自底僨事論其辜犯合被重勘豈可以已經薄譴而揚揚進身重犯無忌憚之罪乎亟命刊臣職名以爲不職者之戒
정조 23년 · 강
右參贊李祖承疏陳應避之嫌批令該曹稟處
정조 23년 · 목
祖承與左議政沈煥之有姨母夫應避之嫌也
정조 23년 · 강
副校理趙得永疏陳兼銜應避之嫌批令該曹稟處
정조 23년 · 목
得永與檢閱李存秀有娚妹應避之嫌也
정조 23년 · 강
以閔台爀爲承旨前望也
정조 23년 · 강
命故縣監李義精配侑彰烈祠事議于大臣
정조 23년 · 목
禮曹啓言頃因忠靑道沃川幼學趙熙逵等上言問于該道詳考實蹟及格式報來後草記事命下矣卽接前忠淸監司李泰永査報則沃川郡守牒呈內趙熙逵及李義精本孫相履卽爲招致其可考文蹟使之現納則故相臣柳成龍文集有曰故相臣鄭澈等癸巳冬呈司天使陳情文云保寧縣監李義精等或捍禦孤城或衝犯賊壘糜身鋒刃而不思偸生其行狀曰壬辰倭寇公聞變雪涕糾合義旅誓以同仇欲赴行在而路梗不得進遂赴晉城與倡義使金千鎰及諸義士嬰城固守日夜搏戰及其賊破西門知其必陷服朝衣次第投於江中癸巳六月二十九日也宋祭酒煥箕所撰墓表曰公當壬辰之亂倡率義旅乃赴晉城與金公千鎰崔公慶會戮力拒賊殺傷甚多及其矢盡力窮孤堞遂陷公着朝服北向四拜仍投矗石下南江中前後事蹟或載文集或載家乘精忠卓節若是斑斑云矣觀此多士上言及該道文移則故縣監贈兵曹參議李義精之危忠貞節不特詳載於文淸公鄭澈之呈文文忠公柳成龍文集旣蒙褒贈之典又侈棹楔之恩朝家崇報前後無憾至於晉州彰烈祠之獨漏配食雖未知緣何事故而當時立慬之表表可稱塗人耳目者凡爲三十人義精其一也二十九人旣皆齊侑義精一人獨未幷腏非但士林之齎鬱似爲昭代之欠事特許追配恐無不可而事係祀享有難輕施請議于大臣稟處允之
정조 23년 · 강
命禮曹佐郞李卿尹枉道作弊之罪各別嚴繩
정조 23년 · 목
京畿監司徐鼎修狀啓以爲坡州牧使李晳牒呈內去十月念間有非傳令非牌子一張白文到本州而其中有曰奉命之行自漣川當於來月初五日本宅宿所迎候支待等節惕念擧行本邑校生尹彦章各別嚴治次初五日朝前捉待于積城官云聞甚訝惑第問其本家之爲誰則乃是禮曹佐郞李卿尹致祭之行也支供等節自有定例迂路作行本家出站雖甚如何此則特以奉命之重使之待路文出送至於尹彦章捉送則白文旣非行關校生異於官屬且此致祭之行本無相干於列邑則推捉邑民移囚他官事體固未必然故不爲捉送矣及其致祭後上來也果然逶迤作行路文來到故指路羅將往待境上支待等節出送本家則謂以尹彦章不爲捉送前排亦不待令捉入二吏直以無於法之大梃無數亂打及其翌朝離發之時又復曳入懸髻馬尾橫馳十餘里二吏氣塞仆地則停馬中路在官公兄又爲捉去言念後弊不可勝言云凡使星之枉道作行科外貽弊非但法禁本自截嚴前後飭敎又何等申明則自京至漣川自有程路而及其回還不由其路逶迤作行已違法例禮郞致祭之行何關於治民之政而鄕民之越境推捉尤萬萬駭然前排之違式責立邑吏之懸髻亂打俱係法外善此不已則沿路殘邑將無支堪之道禮曹佐郞李卿尹枉道作弊罪狀請令攸司稟處敎以前此飭禁何如則乃敢無難犯科近來紀綱之隨處解紐可知各別嚴繩以懲日後諸道申加嚴飭匿不摘發者竝與該守令察訪勘罪事分付
정조 23년 · 강
命時囚文躍淵放金儀祥削職放李仁秀等勘放
정조 23년 · 목
義禁府啓言旌義前縣監文躍淵原情以爲漂倭領來其責不輕邊情所關其事甚重而使彼侏離之舌說得某地之名渠不能操束下輩之罪實無所逃云曾經侍從請議處敎以罷拿足矣放送又啓言覆檢官熙川前郡守金儀祥原情以爲渠於昨年四月間以寧邊李玄德殺獄覆檢官對衆檢驗躬審屍體傷處狼藉明是拳踢臟腑受傷之致盤問各人諸招同然對質國佐亦無一辭自明故以被打內損懸錄實因以國佐定爲正犯而一番平問證左具備初無刑威設施之事杖搗棍築尤非可論至於車金輩不爲發問事則國佐之早往車村一款以元無是事李永采丁寧立證故果未取招矣今於經年之後諸招相反獄理翻幻至登道啓之論勘此莫非渠不能審克之罪云曾經都總經歷請議處敎以日寒如此滯囚可悶而疏忽之罪不可寬恕削職放送又啓言會寧前府使李仁秀原情以爲今年正月慶源將校與南敎元屍親持該府使成鎭殷移文直爲結縛李進國爲名將校而來現而取見其移文辭緣則以爲名不知會寧將校摘發捉送云故問其委折則屍親以爲死者生前以進國爲言故捉現云渠又問以果是死者生前之言則何不指名告官而其時受傷大段則亦何不卽地告官過一望致死之後始以名不知告官乎且該府移文中旣云自此邑摘發捉送云爾則未及摘發之前只憑中路變幻之言遽然捉送有非愼審之道故進國則枷囚邑獄以待査後捉送之意措辭回移其後移文亦以此回移矣覆檢官穩城府使柳相燁移文又爲來到始知初檢時以進國定爲元犯已爲報營卽爲押送而相距稍遠適値雪積路阻之時自致日子之遲滯此莫非渠不能事事之罪云穩城前府使柳相燁原情以爲今年正月因慶源府使成鎭殷移文該府致死人南孝元行檢報營矣二月到付營題及慶源文移則檢驗更爲擧行云以渠愚昧所致徒知托故不檢之爲罪黽勉更檢自速罪戾云仁秀曾經閫帥相燁曾經宣傳官請竝議處敎以檢驗不實自有當律爲先依律施以奪告身之典日寒如此先放送後草記又啓言李仁秀柳相燁各告身盡行追奪放送
정조 23년 · 강
放海西定配罪人李羲雲關東定配罪人申䕫相朴瑞源宋倫載
정조 23년 · 목
義禁府啓言平安道放未放修啓冊子中本府所管罪人稟秩安州崔雲羽莫重還穀恣意幻弄事係法外有難輕議疏放仍他餘罪人等請令刑曹稟處允之又啓言黃海道放未放修啓冊子中本府所管罪人未放秩依啓聞施行其中延安李羲雲則同罪李義和已蒙宥釋之恩宜有一視之澤稟秩平山李漢籌鳳山元永麟等所犯不至深重合有疏放之道請上裁他餘罪人等請令刑曹稟處允之敎以李漢籌元永麟等或違於曰宥之義事關民隱何可拘此乎雖非首犯以關東海弊事定配未幾宥還云爾則誰復懲畏不敢輕犯乎道啓之別置稟秩可謂得體依道啓施行又啓言慶尙道放未放修啓冊子中本府所管罪人稟秩新寧南正和繡啓論列旣係法外刑用笞笞用針亦涉殘酷不可遽議疏釋仍他餘罪人等請令刑曹稟處允之又啓言江原道放未放修啓冊子中本府所管罪人放秩洪川徐秀修春川申䕫相旌善朴瑞源通川尹厚東金城宋倫載鐵原朴應浩等依啓聞施行襄陽崔重敎多出差帖捧賂村泯旣係不法不可輕議宥釋仍他餘罪人請令刑曹稟處允之敎以徐季修尹厚東所佺俱係厲民朴應浩之罪亦涉不輕道伯之置之放秩難免不審竝勿論以爲爲守令不能盡職者之戒
정조 23년 · 강
命贈吏曹判書李廷鸞賜謚事議于大臣故義士王得仁等七人旌褒事置之
정조 23년 · 목
禮曹啓言頃因全羅道幻學兪徽柱等上言李廷鸞賜謚一款令道臣詳考實蹟以聞事命下矣全羅監司趙宗鉉狀啓內採諸輿論考之文跡謄成冊子上送該曹以備稟處而觀此冊子則故召募使贈吏曹判書李廷鸞之仗義樹勳非但昭載于本邑邑誌及海東名臣錄文忠公李廷龜銘其墓而許之以中興偉績先正臣宋時烈表其墓而至比於文烈公趙憲則當此褒忠奬節之時以若忠義尙未蒙節惠之恩宜有士林之咨嗟而當初貤贈只因其曾孫故相臣尙眞之貴則以貤爵而蒙謚典有違格例請議于大臣稟處允之又啓言頃因全羅道儒生李爾鼎等上言求禮故義士王得仁等忠節令道臣詳探實蹟報來後稟處事覆啓蒙允矣卽接全羅監司趙宗鉉査報則以爲求禮縣七義士殉節實蹟詳探報來之意發關知委於該縣矣該縣監牒呈內本縣東二十里地名石柱卽湖嶺間咽喉關防也壬辰至月築城而當丁酉倭奴之再猘也縣宰李元春守城于此矣士卒盡亡度不能保赴死南原之後闔境鼠竄賊勢鴟張時王得仁痛國勢之濱危誓此城之無失募得壯士盡力守備或設伏兵或用飛礮斬獲甚衆賊屍狼藉俄而賊又大至衆寡不敵得仁奮劍斫賊遂死陣中招魂以葬於縣北至今指點爲王義士招魂塜得仁死賊之後其子主簿義成泣血告墓誓報君親之讎遂聚殘兵直向石柱而同鄕義士李廷翼韓好誠梁應祿高貞喆吳琮等五人應聲來會同心竝力屢破賊陣血漬川水至今名之以血川且聞道內流傳之士論則倭奴之亂湖南中義士戰亡處有三一則高霽峯五人之於錦山一則任忠簡七人之於龍城而王得仁等七人之殉節於石柱又其一也錦山龍城之節已被崇報之典而獨此石柱之烈至今泯滅者本縣以四塞窮僻之地倡義於石柱之中死節於石柱之中其時縣宰已死一境空虛無人聞達於朝而世代寢遠文獻無徵之致也及至昨年本縣華嚴寺僧堂重修也得一斷爛之紙於板閣上塵篋中卽王義成與五義士聯名傳檄於寺僧者而其文曰當此國家板蕩之時家親首義興兵接戰石柱矢窮力盡天時不利痛切終天肆余踵義收殘將報君恩更雪父讎方進石柱之際李生員廷翼韓生員好誠梁生員應祿高生員貞喆吳生員琮各率奴僕百餘名搜乞山野又得避亂人數百贏糧告乏餘卒盡飢奈何奈何汝等亦是王化中一民應有一死之心幸率多少緇徒兼負寺穀以助一心勤王以完大事千萬幸甚丁酉月日石柱義兵所云云據此檄書之眞蹟參以道內之公議鑿鑿相符優足徵信而第於詳盡之道務欲益得其詳招致寺僧使之更覓倭寇時事蹟者則有一冊子列書戰亡人姓名而其冊狹張中又得一紙首稱丁酉日記下有軍糧一百三石運下石柱大將所十三字及僧軍一百五十三名與諸義士同死於中十五字而於中間一字蠹破不辨末端以丁酉十一月書之年月之詳又是檄書之所無前而檄書旣是起義之眞蹟後而日記又爲死節之明證蓋王得仁以一介之士當兩路之衝一隅殘堞官軍旣潰而奮不顧身爲國效死則其義氣之崢嶸忠節之卓犖已足不泯於後其子義成踵而擧義視死如歸則一門兩世忠孝俱全至若五義士俱以白衣各率蒼頭挺身合力赴敵同死則其忠肝烈腸亦無間於王氏父子也其世派來歷則李廷翼卽臨瀛大君璆之五世孫也韓好誠卽襄節公確之五世孫也梁應祿卽遯庵能讓之後孫而高貞喆吳琮亦本縣之士族旣曰立慬於矢石之中則未必一一收葬故更探其墓之有無則七義士中王得仁招魂之墓至今遺傳其餘則或有遺傳記實之文蹟而竝以起義殉節不得收葬爲辭至於韓氏則刊行族譜中韓好誠上下兩代俱有墓所之載錄而獨好誠墓山不載云觀此該縣所報則七義士殉節實蹟丁寧今於數百年後檄書日記又出於僧堂重修之日便成忠烈之證案者事非偶然云觀此該道文移則王得仁父子之相繼殉節李廷翼五義士之同時立慬枚擧邑報謂有證案而事係久遠文獻無徵且其所考據只是僧篋中斷爛之一紙則旌褒體重有難輕議當初上言內辭緣請置之允之
정조 23년 · 강
召見輪對官于誠正閣造紙別提李鎭忠金最行金復淳內贍直長金應一奉事尹彝鉉忠勳都事權彝性軍器判官李運祥姜申岳工曹正郞徐重修儀賓都事李得養南學訓導李學淵西冰庫別檢徐有敎義盈直長鄭信民掌樂僉正李昌杰主簿林周喆沈周賢司宰奉事李顯綏禁府都事張趾元司饔奉事奇象益繕工假監役鄭烈李光顯宗親府典簿洪就榮西學訓導金就强東學訓導金履垕宗簿主簿柳鎭澤漢城庶尹吳在鎭長興奉事申滃
정조 23년 · 목
命諸承旨持公事入侍政院以六房無公事不得入侍啓稟敎以然則該房承旨只與輪對官詣閤各司久任官員例爲召見於歲末開拆日使之來待其前各思當奏之條件莫敢以無所懷退出之意先爲嚴飭
정조 23년 · 강
飭掌樂院樂工雇立之弊
정조 23년 · 목
掌樂主簿沈周賢所懷以爲各色樂工選送時不能精選必使諸公賤進前而遍給閹子使得當次上京者治送則上京者鳩聚錢貨於渠輩廳中及族黨多者百餘金少不下七八十緍而離親棄鄕旣是悶迫且成才拔身眞如佺待曉月故滿腹都是謀免之心在京無賴輩所謂典樂支屬者若聞樂工代立之言則擧皆碎頭鑽刺於本院堂郞蓋無一分本錢者使新來樂工費了新入例錢五六十金而渠則空手得料布是故自鄕上來者必欲願賣在京無賴者必欲代立兩邊皆願請囑流行甚非當初本意而雇立之多未有甚於今時此近例成習本院堂郞看作用手之窠故耳見今二百樂工中元樂工僅爲三十人餘皆雇立心無固志若聞軍門料布稍優之窠則又將轉賣他人而橫走未免爲烏合之卒前後生梗每由於是終不如元樂工專意肄業臣意則自鄕上來者若有伶俐可敎之人則堂郞不得以用手雇立使之漸漸復古爲好矣敎以出擧條令提擧以蘇弊之方草記承旨徐有聞曰筵席奏對何等愼重而掌樂主簿沈周賢本事陳達之際雜引不當之語全昧敬謹之體猥屑甚矣本院請推之外無他可施罰何以爲之乎敎以旣問所懷分揀
정조 23년 · 강
命內贍提調權裕司圃提調趙鎭寬相換
정조 23년 · 목
內贍直長金應一所懷以爲本寺牛毛供上自濟州年貢四百餘斤戶曹捧上出付本寺而夏三朔供上每患不足自本寺添價辦備者每年幾至二百兩而寺中官用亦至四百餘兩己酉年故判書鄭昌順提擧本寺時均廳錢四千兩以無邊限十年請貸事筵稟蒙允出給貢人逐年取殖利則報均廳本則繼官用至于今春而年限已滿均錢盡數還償本錢已皆用盡來頭牛毛供上加入物力及許多官用措手無地依己酉年例又爲貸得然後來夏供上庶可無弊寺中形勢亦可支存故仰達矣敎以此等殘司此等之弊不卽釐正專由於提擧之不爲登筵而然該寺提擧權裕令該曹與司圃提擧口傳相換以蘇弊之方卽爲稟處
정조 23년 · 목
先是命首醫康命吉廣取古今諸方刪繁取要撰定醫書書凡八編命名曰濟衆新編開印內閣至是進獻敎曰新印濟衆新編西庫三十一件內閣一件內局一件內局三廳各一件華城行宮一件鄕校一件留守營一件貳衙一件原任直提學領府事金憙原任提學左議政沈煥之檢校提學鄭民始原任直提學金載瓚徐鼎修徐龍輔鄭大容直提學李晩秀原任直閣金勉柱尹行恁檢校直閣徐榮輔原任直閣南公轍金祖淳李始源檢校直閣沈象奎直閣金近淳檢校待敎李存秀原任待敎徐有榘藥院都提調判府事李秉模提調金文淳副提調李集斗舊選抄啓文臣李魯春金羲淳抄啓文臣徐俊輔曺錫中李勉昇柳台佐洪樂浚金熙洛具得魯宋冕載姜浚欽黃基天金履載李英發李弘謙洪奭周金啓溫洪命周監刻外閣官洪儀泳華城總制柳文植判官金思羲各頒一件檢書官柳得恭等十四人醫官康命吉等五十人各頒一件
정조 23년 · 강
考下抄啓文臣三朔親試試券
정조 23년 · 목
八月朔親試以不是尋行數墨人爲七言四韻律詩題副司果金熙洛二下居首九月朔親試題見昨日修撰曺錫中三中居首十月朔親試以讀書猶自力愛日似兒時爲賦題修撰曺錫中二下居首
정조 23년 · 강
命以再明日行抄啓文臣十二月朔親試宣傳官射講日次儒生殿講
정조 23년 · 목
政院以來十六日日次儒生殿講啓稟敎以再明日爲之今番則上齋生進除食堂到記今日至明日令入直官員先捧擧案以捧擧案者應講應製而應製則依近例在泮中製呈而講製兼治者先講後製其餘寄齋及四學生依例受點應講抄啓文臣十二月朔親試宣傳官等十二月朔射講亦於再明日爲之處所春塘臺爲之
정조 23년 · 강
命殺獄檢驗事目毋得輕改事依收議施行
정조 23년 · 목
刑曹啓言殺獄行檢事發遣郞廳問于大臣則領府事金憙在外判府事李秉模以爲行檢本非獲已奸僞亦自多端雖已發狀及夫捧招也當下落空者比比有之若是者檢官例以雖到檢所不爲行檢之意剖析論報而猶或未審則使之檢不檢又在按法之地今以暑節先檢生一層節則恐不無務欲詳而反啓弊之慮且自官抵彼之際已不得不費却多少時辰發變雖爭晷刻緩急不係毫忽且念檢前之招不比檢後招之反復拖長無論懸註與釐改竝置之似合法意云左議政沈煥之以爲殺獄檢驗法例至嚴甲辰事目或欠周詳處就其條補註若附錄固無不可而若以勿拘事目爲言則其弊也將見按獄者隨意闊狹凭地汎濫無所事於事目矣臺臣所論誠是矣宜令司寇之臣取洪義浩所啓中諸條參攷於甲辰事目而可錄者錄之可祛者祛之仍附事目之後以爲參看之地亦好矣云右議政李時秀以爲檢驗事體至爲嚴重法文一字低昂不得雖鍊於獄案者莫敢違定例而創已見或疏於檢式者亦得按成憲而審獄理若曰不拘事目許其臨時商量則檢招之際必有後弊臺臣之言未爲過慮當初擧條中字句使之更加釐改實合重獄體之道云矣諸大臣之議如此請上裁敎以當初擧條亦有議于曾經判堂更議大臣指一定式之下敎而今始取見啓下者其時擧條中批答渾入於抹去中有此臺臣之啓矣事目之不可輕改臺臣言亦是依此施行
정조 23년 · 목
刑曹啓言江原道放未放修啓冊子中本曹所管定配罪人放秩中杆城元啓宗等三人竝依啓聞施行其餘伊川卞之元等七十九名稟秩橫城楊敍欽杆城洪蘇榮金化崔景斗等罪犯俱爲不輕到配亦或屬耳不可以徒配遽議疏釋請竝仍配允之敎以雖曰道各異例東伯事豈不駭然之甚乎況赦亦許多般則諸道所不爲之事獨於該道近百人直置放秩者是豈只徒罪頒敎之意乎難免重勘而按道屬耳姑先從重推考此等事亦煩酬應尤豈成說乎
정조 23년 · 강
減下副校理趙得永春秋兼銜
정조 23년 · 강
命日次儒生殿講及親試射講三明日殿最開拆殿座時同爲之
정조 23년 · 목
因親試殿講試官望筒有是命
정조 23년 · 강
命忠憲公鄭弘淳宣謚日致祭
정조 23년 · 목
吏曹以忠憲公鄭弘淳延謚今月十七日定行於安城地啓敎以宣謚日仍爲致祭而獻官則賜謚官受香其家無官冕復職甄用
정조 23년 · 목
五月朔親試以雅誦爲策題副司正李英發三中一居首六月朔親試以農政爲上疏題副司正李英發三中一居首十一月朔親試以杜陸千選爲跋題注書金啓溫等八人爲三中同等
정조 23년 · 강
統制使任嵂平安兵使李儒敬忠淸水使具明遠以加德阿耳安興三鎭鎭弊論啓
정조 23년 · 목
任嵂狀啓以爲臣營管下加德僉使趙崇處依備局關辭一一條問發送褊裨別岐廉探則該鎭穀簿本不夥然春糶秋糴依例斂散所在田畓俱是臣營屯土隨其災實稅有恒式而本鎭元定吏隸之外戰兵伺候船合八隻所屬校卒責立於鎭屬尙患苟艱本縣軍保之次次簽丁者又爲五百七名之多一身之疊役黃白之冤徵勢所必至故査問該邑採考軍籍則一自辛亥久勤差來之後本邑軍役之勒定鎭屬者乃爲五十七名而募屬保軍之無前創立其數甚多本官則無所顧藉鎭將則莫敢矯捄一例沿襲漸漸增額以至近年其弊滋甚此爲殘鎭難支之狀邑有徵逋偏督鎭民鎭有收殺難侵邑屬均是一境之民而邑鎭之間舒慘各異且本縣徭役比前煩重所謂差役穀之曾爲一斗七升者今爲二斗刷馬錢陪持價亦隨而倍增民漸散亡戊申年間四百三十餘戶今爲三百八十四戶邊情傳報非簿書期會之比而列鎭擧行輒致稽忽防軍番布卽朔初給代之需而各邑輸送每患愆期其他弊端有難毛擧大抵該鎭處在海沿要衝實爲嶺右藩蔽故平居而爲主鎭管領臨操而爲前司把總從前必取履歷者此也及夫差送久勤以來旣不能藉重於各鎭又從以見輕於邑倅言念邊政誠極可悶鎭瘼中昔無而今有者近創而疊侵者今方發關邑鎭一竝査櫛期於矯革○儒敬狀啓以爲因備局關飭阿耳鎭弊瘼諸條査詰一邊發關主鎭一邊別遣裨校多技詳探則蓋本鎭簽丁毋論團束與城丁元額比戶相當故本無簽額騷擾鎭民偏苦之患檢田一事前已革罷踏驗酌定石數故倍斂之弊自祛而至於糶糴則久勤定式後或吏奸而不能察或濫糴而不能釐論責頻仍置殿相續矣時僉使李彦晉昨年赴任査正穀簿平糶精糴民受其效庚戌以後鎭戶逐年減縮而時僉使免稅召募增至五十餘戶以今鎭績較諸履歷時則舊瘼已祛鎭民安堵此可驗能否之係於人而不係於履歷久勤之間且久勤後接待之節自乙卯奉傳敎揭板之後主鎭隣邑公移私接無損前規而第念邊俗元來愚悍嗣後鎭將若或自失等夷則憚壓之力恐有損於履歷之時○明遠狀啓以爲因備局關辭安興鎭弊瘼査問則該僉使李漢斗牒呈內以言乎簽丁則本鎭舟師能櫓軍前則募充於鎭境及地方邑附近面里矣近來邑民藉勢本官多般謀頉故舟師軍守堞軍都自充定於殘鎭如掌之地老弱充額勢所必至一戶簽丁輒至三四以言乎檢田則本鎭場內屯田三等執稅之際監色輩從中操縱屯民稱冤不無其弊以言乎糶糴則所謂色庫輩色落不無過濫之弊且本鎭居民生涯凋殘其所賴活者不過代布一條近來各邑越視秦瘠月當番錢或延拖數三朔四五朔軍需不濟給代愆期本鎭卽江都外府故僉使兼管餉將積峙軍餉表裏聲援誠爲不輕而許多餉穀散俵沿邑永作邑還本倉留儲自歸零星如當歉歲則各邑移轉受去之後雖値年豐輒或仍留不還本倉築城儲餉之本意從此孤矣況又勘簿等項伈泄過限輒被上司之生事列邑蔑視尤極無謂此不及履歷時者較然矣至於昔無今有之弊則本鎭乃是募民入居之地也一依江都南漢例雖私奴只收貢而不得捉去煙戶雜役本官不得越侵事判下事目極嚴而近來本官之鎭民捉去多不關由隣近士夫之或因徵債或以推奴恐喝侵索少無顧忌本鎭場內浦戶之所責當進上生鰒自地方官收捧故本官各廳各處貢鰒外私徵斂實是痼弊己亥設行營時陳民瘼報備局自安興直捧轉封則民無徵斂之端自有安堵之心矣復鎭之後自本官還爲收捧故自本鎭設弊報巡營邑鎭各自分捧而行之一年本官還捧弊復如初且本鎭之海路素稱其險護送之難比他最甚在前則只掌安興境三十里而護送故檢束指路之節督發齊救之道必保得力矣丁未年泰安郡北海護送境一百餘里移屬於本鎭本鎭護送之路比前日倍倍毋論邑鎭水陸疆界自有定限鎭民之他境護送果是切膚之弊倘値風波舟楫漂盪之時本土慣水之民袖手立視了無相救之意此莫非移屬護送之致也挽近臭載之患未嘗不由於此以民戶增減言之則本鎭居民幾多募入歸農者少業船者多年來船商種種不利七八年間稍稍散亡自不免昔盛今殘之歎云該鎭許多之弊困瘁難支莫非僉使人微望輕觸處受侮威令莫伸不能事事之致且以本鎭城操時虞候替受參現事言之等威無別屬邑蔑視尤可證知矣
정조 23년 · 강
諸承旨持公事入侍仍行次對于誠正閣
정조 23년 · 목
敎以諸承旨持公事入侍又敎以後日次次對進定於今日政院以次對日例不得持公事入侍啓稟敎以仍爲詣閤○予曰再昨夜日候誠可異矣予之御極今爲二十有三年而實無一事做得者每一循省有愧于中憂勤二字自古有之予常念念於此以爲仰答天心俯循民情之道而顧今節序乃是陽復之後轟燁之爲異雖與收藏之月有間而轟轟燁燁無異暑節非止於一時之隱隱予心懍惕不容言諭未知人事有何闕失而上天之示警若是其切耶今因卿等之入參候班未明求衣待曙引見予之所以若是憧憧者誠欲以勤勵二字爲一分自勉之工焉判府事李秉模曰筵席下敎若是懇惻雖於純陰之月亦必有孚應之效況此陽復之後其所以感回上天者尤豈無其道乎予曰比年冬候大抵過暖當寒不寒如是失序人能以精力誠心勉勉做去則庶或有感應天心轉暖爲寒之理而顧予精力何能及此匡輔之責專在卿等古則以一卿宰之誠力能臻消弭之效傳之爲美事今日卿等與登筵諸宰俱有古卿宰二十分一之誠力而合之爲一心則必無愧於古人而何患乎消弭之無其道乎向於戊戌年冬候甚暖伊時則多有以冬暖爲言近來則朝著之間緘默成風此等說話未有所聞良可歎也且聞於齎咨官便彼地則道路雪塞有妨行役云以此推之冬候過暖惟我國爲然尤豈非反常之事乎秉模曰蘧伯玉古之一賢大夫也猶知四十九年之非而況大聖人戒懼懍惕之心豈或於自勉之工少有所弛耶今此下敎中惟我國爲然之敎誠不勝欽仰贊歎之至矣若於災異之現輒以爲上天之示警惟我國爲然云爾而勤勵之念愈益懇至一政一事推是心做去則消弭之道無過於此矣左議政沈煥之曰聖心憂勤二十年如一日宵旰之念獨勞於上而如臣無似備位三事無一承佐居常恧蹙此等乖候之氣莫非臣等之冒叨匪據之致也先自如臣無狀者亟命斥退焉予曰卿所自引必以爲不及古人而然也卿等之不及古人是誰之咎是誰之責職由於予一人之不及古人之致也惟予一人能及古人則卿等之所以輔相承佐者亦自可無愧於古人矣故相蔡判府嘗引擧直措枉之訓而勉戒于予曰擧直固爲當務而措枉尤爲緊切云云矣近者時候之如是失序無或以擧措之間有所失宜而致此謫見于上之擧耶細究厥故莫省所由而好箇道理亦無以把持得矣今人之於事務終不能把得者有若卜筮之不能自解詩云太人占之其所以不能自筮而必令太人占之者蓋由於不能自解之故也事務之間不能把得者亦由於不及處不能自知而然必也用力於不及處而較短量長以爲把得之地然後可以做去未知何以則凡於事務間能如是也右議政李時秀曰伏承下敎擧直措枉誠爲切要語欲行措枉之政則當自癏曠之類爲始癏曠之類無如臣等者矣惟伏望亟施措枉之政則消弭之方無過於此矣煥之曰措枉之政豈是自上所以獨運者乎天何言哉四時行焉四時之佐卽臣等之責也枉直之相雜擧措之失宜此莫非臣等之不能對揚而然也予曰卿等須勿自引皆是予一人之責也予曰次對爲之煥之曰今日則判府事旣登筵同爲次對似好矣予曰原任大臣之入參賓對乃是先朝受敎也近來則原任多有不參之事而今筵則旣已入來仍爲同爲之好矣予謂有司堂上李書九曰向以北關海尺之弊特減本宮祭享時所納矣近於內需司所屬摘奸之回聞之則宮屬則果無犯禁者而營門所徵多有貽弊之端云莫重宮納之特爲減等者蓋出海弊之深軫而營屬加斂乃反如是云者是豈成說該道臣事極爲無狀矣煥之曰關東海弊纔有飭敎而該道之又爲如是誠爲駭然矣予曰有司堂上先爲退出以本司行會各別嚴飭而須以加斂數爻年條久近以至裨校輩作奸之爲幾許一一詳問俾卽現納無或與曾所入聞者一毫差錯之地而該道臣如欲生還鐵嶺則此後各別擧行更勿如前之意詳細措辭卽速下送也如是則懲戢之道似勝於一番推考而止聖人云天何言哉予常以體天行令之意此等事付之有司而近來營邑不畏廟堂此亦有係於紀綱邊事良可歎也
정조 23년 · 목
左議政沈煥之啓言咸鏡道獄案判付中有諸路採金申禁事後日籌坐爛商稟處之命矣採金之禁法意本嚴而近來捨本趨末之弊誠如判付中聖敎抑末之政實爲當今之先務而抑末之中採金尤當爲先務蓋其惰不事農遊食爲計之類成群作伴百計潛採大而良田傷破小而穿窬肆行而此與銅銀等店之開礦採取有異朝聚於此暮聚於彼去來惟意合散無常故營邑每以痛禁爲難而此有不然者一境之內産金之處要不過數三處爲守宰者若不能各禁其境內則官令將何所行乎本律則自有法典所載而使之初不犯罪惟在營邑其所紏察亦異於諸般奸僞之猝難摘發嚴飭諸道不能禁戢任他潛採之守令劃卽論勘匿不以聞之道臣自廟堂隨所及聞另行懲一之典則庶有補於朝家重農抑末之政請以此出擧條行會敎以日前刑曹判付略言之矣此事不待兩言而決在於許與不許許採則賦其稅而通其貨不許採則申禁而已設令許採有萬萬全攧撲不破之長策顧今逐末之習務本爲恥欲行反本抑末之政一邊頒示農政綸音一邊任他遊食射利可謂當句不成說卿於今筵旣因詢問力言禁之之當然正合予意自廟堂申諭四都八道俾卽嚴飭管下守宰各從境內禁斷雖或有營邑之令前設店處一切革罷以其淘採之類歸之南畝而此後卿等亦必考其其效之如何時加提飭俾有申禁之實效
정조 23년 · 강
命安興加德鎭將以文侍從及武臣別軍職邊地已行中差送阿耳古群山亦間用此例
정조 23년 · 목
左議政沈煥之啓言古群山釐弊之方更與諸宰相議當以草記稟處而阿耳安興加德三鎭事三道帥臣之啓才已啓下阿耳鎭則帥臣旣言久勤窠後舊瘼已祛鎭民安堵云則今不必更議變通至於安興加德兩鎭則雖以兩帥臣狀辭觀之其所論列諸條弊端皆由於邑倅之侮蔑鎭將邑屬之侵漁鎭民漸成凋弊遂至難支云鎭將元非該邑之屬官況如安興之守城管餉與他自別而如是蔑視亦關體例道有道帥臣而邑倅邑屬之貽弊不能廉察操切致煩朝令屢變官制則實有關於事體臣意則爲先嚴飭道臣往復帥臣爛加商確邑鎭務存體貌無敢如前以其擧行形止俾卽狀聞事分付敎以依爲之而守令雖三韓甲族邊將雖贖良常賤朝廷當觀等威爵秩而已近來諸道如許之弊相續登聞國而無紀綱何以爲國乎設有弊瘼之百倍於此決難銷刻安興加德則後窠爲先以文侍從及武臣別軍職及邊地已行中差送守令等不受節制者使之直狀聞其後更以久勤差送又其後以有地處者時時差送事分付銓曹阿耳古群山亦令間用此例
정조 23년 · 강
命內司手本中金海蘆田還屬宣禧宮事置之
정조 23년 · 목
戶曹判書趙鎭寬啓言伏見備邊司甘結則內需司粘連宣禧宮手本內以爲本宮應下乃是祭享所需而苟艱莫甚在前宮所屬金海所在蘆田一百四十結零每結稅錢三兩五錢自官上納矣至丁酉年自戶曹還爲出稅今若還屬本宮則可爲一分補用之資云矣今此公稅還屬之請乃是本宮補用之需則關係至重臣何敢相持而蓋此蘆田本以量內漏卜之地丁酉還出稅之屢度査啓旣經筵稟而蒙允則到今本曹固當遵守成命有難輕改故敢此仰達矣從之
정조 23년 · 강
命五子登科人元最鎭歲賜米卽爲追給其子之在編配者給暇過歲
정조 23년 · 목
戶曹判書趙鎭寬啓言五子登科人元最鎭歲賜米依法典題給事昨年歲末自禮曹筵稟蒙允後移文臣曺故傍照八十以上歲賜米例磨鍊入啓矣單子未下姑不得題給而歲首賜米又在不遠敢此仰達敎以卽爲追給自明年依例施行卿旣兼帶禁堂元永麟事雖爲海民不卽疏放其後如噎在中卿於筵退後行會使之給暇過歲後還發配所
정조 23년 · 강
命武臣朔試射時監察之兼帶軍門從事官者勿令應試著爲式
정조 23년 · 목
兵曹判書李在學啓言堂下武臣朔試射時監察之兼帶軍門從事官者例以兼帶應試而本職旣是臺監則雖或未滿矢數不可循例施罰揆以事體宜有區別此後則勿令應試仍爲定式施行恐合事宜從之
정조 23년 · 목
兵曹判書李在學啓言伏見北兵使狀本之啓下臣曹者以高靈僉使權逴之公廨營建城堞改築事論列登聞而結語則以不敢請賞爲辭矣旣不請賞則只以形止狀聞者有違格例未免屑越請該兵使李潤謙推考從之
정조 23년 · 강
命不參賓對及不言三司諸臣竝問啓仍飭傳啓時兩司長官無敢懸病
정조 23년 · 목
敎曰京外殿最開拆日賓對例爲頉稟特使之進定於今日者何也昨日則因大臣之堂參赴坐不得爲之今日則以候班入來仍令來會而未明求衣待曙引見則欲聞匡救闕失也一則欲聞裨益於民國之言也予於御極二十有三年無一事之仰答天心俯循民情而災沴疊見憂虞溢目觀於時令之不順軌而天怒民怨灼然若燭照春間所經甚於龍蛇以至入冬而尤乖當寒不寒非時之雨無異深秋氣候夙夜戰恐忘寢忘食者久矣然而方寸之間無感回孚應之誠再昨夜轟燁有非窮陰在陸之象默數愆尤無往非罪和衣轉側直到昧爽苟非愚無知覺之下戶編氓凌晨臨殿之本意孰不揣知而名之曰諫長者自候班直歸私次因是下位僚臺一齊懸病是可使聞於隣國乎否乎隣國則時令適宜之故赴燕之行齎咨之回皆稱雪塞難通而彼中之雪爲域中之雨者尤豈不反常之甚乎然而職在三司之列者膠守陽復前後之常例側聽三日無一人效一日之責者不能導之使言予固自反在三司各盡已分之道果盡分乎不盡分乎彼諫長者一瞬頃驟躋內外淸獻閻羅之个个雖難責之於人人而竝與入侍之玉堂旣借前席之咫尺而上自袞躬中而時政下而民事緘口囚舌不敢發一言而隨諸臣退出其可曰先正其有後乎幸因大臣以民事及禁採金等數條有筵奏雖免無聊所謂三司者溺職難免其責推罷等典眞所謂不屑之敎誨幷不爲之其委折卽令該房問啓於行公諸人少警褎如之聰○政院啓言依下敎問于行公三司諸人處則行大司諫金達淳以爲日昨轟雷發於深夜之中天道玄遠雖不敢知某事之應而其爲警懼之忱達宵憧憧只緣倥侗之質未有一得之見伈伈泄泄式至于今終未能仰體對越之誠其視古人有事陳勉之義不可但以溺職言況今日賓對之進定特出求助之至意而臣身旣在闕亦未入參揆以分義當伏何辜臣於向日槐院事前後做錯不一而足任他不論之敎至及於大臣臣日夕俟勘惶隕恧蹙義重享役且値候班雖不得不一再進身而不敢以官職自居晏然行公愚迷之見冒昧逡巡致有此嚴截之敎五內戰掉無地自容云執義曺允遂司諫朴崙壽掌令閔命爀金銑獻納南惠寬以爲再昨轟燁實甚警懼陽復雖已有日節氣尙在隆冬則忝叨言責之地其所警惕憂愛之忱固宜自倍而伈泄度日未效一言之匡救及至今日賓對有命則宜卽相率入參仰副對越之聖意而似此應行之事亦未能及時周旋罪著溺職致有此問啓之命惶懍震越不知所達云副應敎李龜雲副校理趙得永金履載修撰南履翼曺錫中副修撰朴鍾淳金熙周以爲臣等猥忝經幄論思之列適見深冬轟燁之異而陽復已久臘春將近只守流來之常例未效一日之言責臣龜雲至登賓對一味含默及伏承聖敎警懼求助之德意溢於辭表繼之誨責備至臣等愚迷失職之罪尤無所逃云矣敎以旣往勿言而凡事各有應行格例則固不可以一二臺閣玉堂一己之見破格爲之官以諫名職是論思者何言不可言何時非其時而觀此問啓有若不敢違越格式有懷莫伸然者詖辭知其所蔽遁辭知其所窮云者若爲今日三司而設也聖人之言豈欺我哉合啓體段三更前例爲傳啓況諸人皆詣臺凡有可言使之竭論不諱因此又有提飭者名之曰合啓則只使一臺入來傳啓全失古例至於長官除非次對時則近不詣臺淸朝典章爲近日取便之諸臺所毁劃者不亦寒心之甚乎此後長官無敢懸病之音嚴飭兩司仍令該房載之故事無或如前任他之爲
정조 23년 · 강
江原監司南公轍以元有朋査事上疏自引賜例批
정조 23년 · 목
疏略曰因元有朋査事以致囚供葛藤援引有人在臣私義亦何敢泯默已乎蓋此査事始因黃姓人之上言依判下擧行者而有朋所犯關係甚重臣固當嚴加推覈趁卽修啓而適値行部之未還以致時日之遲延疏虞慢忽不善周思之罪臣固有之而至於元在明抵書云云眞所謂有其事而無其實者在明於臣至親也平居未嘗數數有書而忽於今九月念後自京抵書於臣錄送有朋所託而其書辭意則不過曰從公行査俾得無事云云蓋出於顔私之所拘而訟理之未悉然而査事未出場之前事體不當往復故迄今屢朔留其書不答中間事實如此而已所惡乎書囑者以其有聽言之實也臣之査啓初無一分顧藉之語書到數日旋因飭敎卽爲封啓日子俱在雖欲受其干囑得乎此必出於罪囚惶怯中亂招而聖鑑業已俯燭臣何足費辭多卞也第臣所處之職則古所稱澄淸一路私行折簡一切不受之地也今以私書一事名登囚供則將以何顔復對長吏彈壓列邑乎伏乞遞臣藩任重勘臣罪以爲奉職無狀者之戒焉
정조 23년 · 강
命閑良申紘付壯勇內禁兩衛中額外
정조 23년 · 목
因南行宣傳官薦單子敎以申紘則乃祖之孫何待南行薦乎除取才壯勇內禁兩衛中先付額外各別勸課
정조 23년 · 강
考下抄啓文臣十一月朔親試七次比較試券
정조 23년 · 목
以冬至至後日初長爲七言四韻律題副司果姜浚欽權知副正字洪命周二下同等又命次下直閣金近淳等比較以虞百姓等謝命契數敎得免飽食煖衣則近於禽獸爲表題副司果柳台佐直閣金近淳權知副正字洪命周三下同等次下比較更試以魚虎爲五言四韻律題權知副正字李弘謙以二下一居首再次更試以梅花若爲賦爲五言絶句題副司果柳台佐以二下居首三下以上更試以投壺爲五言四韻律題檢閱李存秀以二中居首二下以上更試以蹴踘爲七言四韻律題檢閱李存秀權知副正字洪命周李弘謙三中同等三中以上更試以六博爲七言四韻律題檢閱李存秀以三中一居首
정조 23년 · 목
僚屬李魯春申大羽入參講說見講學廳日記
정조 23년 · 강
諸承旨持公事入侍于誠正閣召見詣臺臺臣大司諫金達淳司諫朴崙壽獻納南惠寬執義曺允遂掌令金銑
정조 23년 · 목
予曰大臣之陳箚乞免例於十月雷異時爲之在前則或爲或否而近來有所定式今若無論十月與否只以冬雷之故一切爲陳箚之擧則此後有便成前例之慮故昨日有下敎政院者須以此意載之政院謄錄亦令玉堂錄入於故事也予謂大司諫金達淳曰言官如欲爲言則豈無可言之事乎凡事雖不可臨時强覓至於可言之事若能預講則豈無所對揚之道乎至於近來所謂實心實政等語只是文具反不如不爲而若有可言之事詣臺陳啓事例當然至於章奏之煩陳反歸於猥褺之科矣敢言不諱其職當然而顧其爵則不過六品官也近於一番動駕後輒以人事上屑越之語登諸頭辭已乖事面又若彈評之際或有挾雜之事則如此弊習不可不痛祛向來趙鎭井事當施反坐而姑爲置之矣入侍玉堂事誠駭然昨者下敎雖不敢爲自引之端至於隨衆登筵有關事體矣此玉堂新從下土獲登前席民隱邑瘼守令賢否必無不得知之理而緘默爲事終無一言奏達之際雖致做錯遠人生疏庸何傷乎特以方長不折之意姑爲仍置而嶺南素稱質實大樸未散故如是下敎矣仍敎達淳等曰今日則必須有言而退達淳等曰臣旣冒居言地獲登前席苟有可奏之事不待求助之敎而屢度思索實無目下切實之語矣予曰切實之語何可必得乎無論某事隨所思陳奏好矣
정조 23년 · 강
遞差副應敎李龜雲
정조 23년 · 목
敎以副應敎李龜雲何敢抗顔登筵乎爲先遞差
정조 23년 · 강
執義曺允遂避嫌賜批
정조 23년 · 목
避嫌略曰臣久居匪據居常愧恧及登筵席亦未能出一言論一事莫體求言之聖意終未免泯默而退滿心慚惶無地自容以此情踪何可一刻蹲冒於臺次乎請命遞斥臣職批以勿辭
정조 23년 · 강
飭諸道憑藉前例濫加收斂之弊
정조 23년 · 목
司諫朴崙壽啓言今年穡事雖幸稍稔荐歉之餘懷保之責專係守宰卽聞唐津縣雇馬租名色從民結收捧至及於免稅之土云邑例之如何臣雖未能詳知從玆免稅之地亦及收斂之擧則以此觀之謂以民食之稍裕外此諸邑憑藉前例濫加收斂等弊端難保其必無請令廟堂行會諸道另加申飭批以依啓
정조 23년 · 목
承旨洪樂游啓言臺啓體重自有其例掌令金銑如有所懷則當於府啓時陳奏而乃於院啓之後始爲進前者大失臺體不可無警請推考從之
정조 23년 · 강
掌令金銑避嫌賜批
정조 23년 · 목
避嫌以爲臣猥登筵席全昧格例憲臣旣出院啓未畢之前進退顚錯至有承宣請推之擧壞損臺體惶恧無地以此情踪何敢一刻晏然於臺次乎請命遞斥臣職批以勿辭亦勿退待
정조 23년 · 강
以金祖淳爲承旨尋遞以金羲淳代之前望也
정조 23년 · 목
祖淳違召敎以聞其病勢難以行公云許遞前望單子入之
정조 23년 · 강
左議政沈煥之右議政李時秀聯箚請譴賜批
정조 23년 · 목
聯箚略曰人臣之造朝也凡可以導達忱悃對揚休命者書笏惟謹禮也況在至尊昧夾丕顯惕勵修省之時上以補袞職下以陳官箴列于庶位者皆有其責而輔弼居先臺省次之昨者臣等獲登前席伏聞聖敎反復乎天人相與之際諄懇乎夙夜靡遑之意憂時寒之不若惕殷雷之太洩亹亹數十百言莫非責躬求助之苦心明旨而臣等言無前定聽如褎耳只以草草策免之請仰陳而退相顧惶恧餘汗霑背際伏見責諭三司之敎百回莊誦之餘益不知所以自措也彼中之雪域內之雨臣等愚迷初未及消詳點檢而乃殿下丙枕輾側之中戒懼也切思量也熟遠攬千里之外近求方寸之間至誠所格庶徵靡忒此便感回之機也夜來寒威陡劇冬令始嚴夫桴鼓之應如是其捷則殿下所以仰答仁愛也尤宜洞屬而其所洞屬亦必於人事上務合天心件件整頓物物磨礱俾率其軌範然後天視自我天聽自我雨暘寒燠各以其時以殿下對越之誠其必有穆然而深念者太乎萬歲臣等倍切顒祝矣第伏念臣等不能一言對揚之罪若不先正實無以正朝廷旣不能正朝廷則厦氈憂勤竊恐徒勞聖躬徒費聖慮而已其於轉移之實政有何交涉哉伏乞亟鐫臣等中書之任仍勘臣等不職之罪批以昨筵之上下酬酢不啻縷縷予與卿等實心勉勵則必有實效更有何餘意之未罄復尋自引之箚乎若此則但當別出無於例之別例而徒歸於瀆而止誠非所望於卿等者旣呈之不得不宣批卿等安心視事仍命遣史官傳諭
정조 23년 · 강
遞都總管權裕副總管李翊模以李祖承爲都總管徐瀅修爲副總管前望也
정조 23년 · 목
因寶劍望筒敎以置之未肅拜及懸頉總管許遞前望單子入之
정조 23년 · 강
命假注書申緯改差前假注書李允謙仍察廳任
정조 23년 · 강
命贈判書李廷鸞賜謚贈參議李義精追配晉州彰烈祠
정조 23년 · 목
禮曹啓言因全羅監司趙宗鉉査啓贈吏曹判書李廷鸞賜謚議于大臣稟處事自臣曹覆啓蒙允矣問議于大臣則左議政沈煥之以爲故召募使李廷鸞守一城捍大寇以障全湖千里竟爲中興偉績可稽于故相撰碑先正誌墓之文矣奚但以邑人故老流傳咨嗟之說取徵其奇蹟而今幸聖朝褒忠奬節無微必闡無幽畢顯合被特恩許以賜謚以酬其功云右議政李時秀以爲臣嘗稽臣先祖文忠公臣廷龜所撰召募使李廷鸞碑文有曰提殘兵守孤城以却方張之賊徒遂成中興之偉績廷鸞之倡義樹勳卽此可知特許賜謚之典實合褒忠之道不必以爵秩之例贈爲拘云大臣之議如此請上裁敎以依大臣議施行又啓言因前忠淸監司李泰永査報贈參議李義精追配晉州彰烈祠議于大臣稟處事自臣曹草記允下矣問議于大臣則左議政沈煥之以爲故縣監李義精晉陽之戰殉節事其眞蹟昭載于文淸公鄭澈所呈天使之文而不得竝列於彰烈之祠享者數百年前事雖無可徵然而當時贈職伊後旌閭實被聖朝褒顯之典則到今特許配食於同時殉國諸臣之祠以慰忠臣肸蠁之魂兼副多士延佇之望恐似合於樹風礪節之方云右議政李時秀以爲當壬辰島夷之猖獗也湖嶺諸郡秉義殉國之士指不勝僂而晉陽諸賢之精忠卓節尤赫赫照人耳目贈參議李義精卽其一也同時立慬之二十九人竝列祠享而獨義精不與焉百年之公議可徵一方之嗟惜已久特許配食之典允爲樹風之政云大臣之議如此請上裁敎以依大臣議施行
정조 23년 · 강
命古群山鎭節制萬頃倅之方及倉米區劃事令該道道帥臣商確成節目
정조 23년 · 목
備局啓言頃因古群山弊瘼回啓判付內以有地處武弁通瀜錯擬節制該倅之方與兵判曾經道伯及武將相議草記勘籍亦依平薪例事命下矣鎭將之能擧其職不係於履歷與久勤之間專在得人而阿耳安興姑且仍舊則該鎭之獨爲還作誠甚斑駁一依聖敎此後差擬隨時參錯惟人是擇之意分付該曹至於節制一款稽之掌故參以諸議亦無別般方便之策苟使爲邑倅者克去物我之私能盡字牧之責嚴束吏校一視島陸痛革從前之謬習則固善矣若或不然則國家之所維持者紀綱而已官府之所管攝者體統而已該鎭雖曰久勤之窠旣爲山北之獨鎭且兼水軍之營將管下各邑之呈公狀具牒報節目自如雖非舟師邑墩臺瞭望海洋譏察等邊情所關如萬頃之爲地方官者亦皆一聽其管轄則衙門之尊昔非不足衙門旣尊則地處之何如不須較論況吏校橫濫之習邑鎭之所共痛禁豈可坐視其侵困而不爲之戢束乎今不必別立科條復加更張惟當申明節目凡有事關體貌罪犯誅求者首校首吏以下自該鎭直爲推治而邑倅之不知畏憚反致乖激者道帥臣各別檢察以爲啓聞論勘之地諸般鎭瘼營閫前已釐正勘籍之依乎薪例擧行亦有成命而惟分稅一節未詳其便否之何如卽見該水使林栽洙所報則以爲該鎭結卜鎭垈免稅條外沙田陳廢竝計爲二十結而稅米都不過三十餘石若以群山倉漕復米區劃以納則籍政田政更不相關於本邑云數爻旣甚些略事勢頗似穩便亦令道帥臣往復商確如無大段掣礙之端請竝與上項節制之方成出節目報本司施行之意分付允之敎以竝與昨日擧條批答謄關下送該道俾卽定制遵行
정조 23년 · 강
壯勇營以申紘付額外壯勇衛啓
정조 23년 · 강
御春塘臺行藥院入診及抄啓文臣親試宣傳官射講日次儒生殿講召見各司久任郞廳藥院都提調李時秀提調金文淳副提調洪樂游抄啓文臣親試試官鄭民始徐龍輔鄭大容李晩秀徐榮輔沈象奎宣傳官射講試官李在學李得濟申大謙儒生殿講試官李時秀李秉鼎鄭大容申獻朝李庚運南履翼尹序東久任郞廳宗廟署直長黃仁紀備邊司郞廳權友仁李乘運李亨謙李思秀金麟鍾鄭宅休鄭魯誠戶曹正郞李靖模金箕應兵曹正郞柳畊刑曹正郞南寅老成均館典籍李敬參奉常寺正金晦彬判官金熙華漢城府主簿李奎南司僕寺僉正金履錫判官韓大裕主簿申大羽掌樂院主簿沈周賢宣惠廳郞廳徐簡修宋持敬尹行醇李舒永尹光心廣興倉奉事金直行軍資監直長辛景愈訓鍊都監從事官趙得永李靖模任光白金履恭金宅和禁衛營從事官金近淳李石求御營廳從事官曺錫中徐翼淳
정조 23년 · 목
具翼善冠袞龍袍陞座試官率應試文武臣及應講儒生入庭行禮訖以二之日鑿氷沖沖爲七言四韻律詩題試抄啓文臣以有酒湑我無酒酤我坎坎鼓我蹲蹲舞我爲賦題試上齋生於泮宮仍命開講發射各司久任郞廳以次登對○抄啓文臣注書洪奭周以二下居首日次講進士李志淵以通居首
정조 23년 · 강
禁推承旨閔台爀洪樂游兪岳柱金羲淳崔獻重沈象奎以李晩秀李書九李益運鄭尙愚徐有聞徐英輔代之幷前望也
정조 23년 · 목
敎以不能周旋之諸承旨一幷禁推
정조 23년 · 강
命外山川及七祀祭所用六燭七燭大享時所用八燭竝以小蜜燭代用著爲式
정조 23년 · 목
奉常判官金熙華所懷以爲本寺有六燭七燭八燭名色當初制作之義意雖未知如何而各陵祭享及宗廟薦新時所用六燭因先正臣宋浚吉所啓以小蜜燭代用神室移還安告祭所用六燭肅廟朝以煙氣漲滿室窄難容依文廟兩廡列亦以小蜜燭代用而外山川及七祀祭則依舊例以六燭七燭用之故行祀之際旣不光明無風之日亦多自減燃之數寸煙燼滿席誠不無欠精之慮至於八燭則蓋爲大享笏記傳唱時用之者也雖以存羊之意至今封進而異於常用燭品無以明火故守僕輩亦以蠟燭私自換用事之欠誠莫過於此此後則外山川及七祀祭用六燭七燭大享時所用八燭竝依神室告祭例以小蜜燭代用恐合事宜本寺提調徐龍輔曾以六燭事有所陳達未及出擧條矣及今備局事例釐正之前定式施行似好故仰達矣敎以六燭七燭八燭等名色雖在典例其光則明暗判異所費則亦無異同況於各陵祭享及宗廟薦新時所用間因先正之建白亦旣換用蜜燭且況體貌與事面之所重下於太廟各陵諸處尤不必持難不待爾之所奏欲爲釐正者久矣此後依此定式施行
정조 23년 · 강
命戶曹正郞金箕應所懷中田總釐正事問于度支長
정조 23년 · 목
戶曹正郞金箕應所懷以爲臣之該掌版籍卽是田賦所出也近年以來諸路田案之漸就紊亂全由於陳起之相蒙以至年久未蒙永頉者混入於各年新災泥生已屬完起者潛消於流來舊陳奸竇日滋經用日縮目下改量誠爲急務而經界大政也得人最難民弊不少雖在連豐之歲有難輕議遍擧臣意則且就年久未蒙頉及流來舊陳之地按簿踏驗另行査櫛刊落災頉釐正實總則量案不必盡改而田政庶可少整雖曰一時之便宜亦爲民國之大益故敢此仰達敎以問于度支長
정조 23년 · 강
命兵曹用下綿布就封不動腐傷木中擇用
정조 23년 · 목
兵曹正郞柳畊所懷以爲本曹封不動木中爲雨漏所腐傷者合爲二十餘同而備充封留之數視若無用之物其在用舊蓄新之道換用於行用條中恐爲無妨而但其間間杇破者難以全尺用下矣朔下及雜上下時每用連尺之木一朔殆過數十餘疋臣意則就腐傷木中擇其完好處計尺而用下其餘尺寸之朽自歸無用而總計數十同內欠縮似亦不少則逐年充上庶不失封留元數與其畢竟無用之物虛數留置無寧裁節而適用俾有封置之實効恐合便宜變通之道矣從之
정조 23년 · 강
命刑曹公費之甲申以後增加者更爲釐正以曹郞南寅老差釐正郞廳
정조 23년 · 목
刑曹正郞南寅老所懷本曹大小公費甲申釐正後以贖錢每朔上下自有定數矣其後漸致增加今則一朔用下不啻屢倍於元定之數贖錢本非恒有公費便成應下而如當急時公役則曹儲每患不足臣意則甲申節目後增加者更爲釐正使曹用有限則此弊庶可矯救而流來謬規猝難裁抑敢此仰達敎以甲申釐正時爲小民必欲釐弊之聖敎尙亦仰覩而承聆者今聞其後用度不節取用於贖錢者果然云豈不有違於特下御用甲冑價米以補料窠之法意乎爾之所奏甚是以爾差定釐正郞廳諸堂眼同擧行後草記
정조 23년 · 강
命湖南山川祭享香祝陪往時如値霖雨從大路作行
정조 23년 · 목
漢城主簿李奎南所懷以爲全羅道山川祭享香祝例以本府書吏陪進而香祝之大路陪行自是堂堂之法意本道香祝以小路作行者極爲未安蓋大路則由果川稷山礪山小路則由始興平澤咸悅小路比大路其迂回近百里間多險津峻嶺如値潦水道路不通莫重香祝往往有過限不及之弊此後則遵大路陪進之意定式遵行似好敎以只於霖雨之時闊狹以爲兩便之地
정조 23년 · 강
飭廣興倉畿邑稅米江民防納之弊
정조 23년 · 목
廣興奉事金直行所懷以爲倉底小民牟利爲事防納畿邑稅米米色麤劣每致愆期故自今爲始自地部嚴關畿營申飭列邑使其監色直爲來納勿給江民而若復如前防納則該倅及監色隨現重勘似好敎以曹有判堂一號令間可禁之事何敢煩徹乎如是而不能禁斷竝與判堂當難免其責矣
정조 23년 · 강
命湖南左右水營休番木不足之數以本道耗米每年限一千石劃給
정조 23년 · 목
均役郞廳徐簡修所懷以爲甲午婢貢及己酉高陽軍保減罷代自廟堂區劃各道錢木已爲給代矣其中湖南右水營休番木代錢七百餘兩稱以營儲枵然不爲上納者已至六年而均廳之給代則自如捧上如是減縮事甚可悶合有變通充代之道敎以惠堂之意如何惠廳堂上金文淳曰近年以來左右水營休番木元數漸益減縮不但本廳給代條之勢難上送此外各處應下亦甚苟艱云京外事勢俱極可悶毋論某樣耗米每年限一千石令本道監營趁卽劃給兩水營俾充不足之數恐合事宜從之
정조 23년 · 강
推戶曹正郞李靖模訓局從事官任光白金履恭御廳從事官徐翼淳
정조 23년 · 목
靖模等所懷屑越承旨請推也
정조 23년 · 강
命掌樂主簿沈周賢閒司僉正中口傳相換
정조 23년 · 강
命宣惠郞廳宋持敬李舒永尹光心竝拿處
정조 23년 · 강
汰拿假注書南吉寬
정조 23년 · 목
吉寬進前之際有所做錯敎以假注書南吉寬爲先汰去令該府拿問嚴處
정조 23년 · 목
司僕寺啓本中判官韓大裕前旣屢評上以莫踰今政上改書下禮賓寺啓本中參奉鄭尙勳屢闕貶坐中以西川之家上改書下○京畿監司徐鼎修啓本通津府使趙光鉉固知願治奈莫戢奸陽城縣監金孝眞恬固可喜剛則益善陽智縣監柳肅之邑逋期完檢報差疏抱川縣監李玄謙初政方勵頉報何數積城縣監李彦熙非不質實何多浮謗竝中重林察訪車信用立馬益勤慶安察訪李燮姑不苛評竝中麻田郡守李光逵過於柔善吏不知官永宗僉使李周爀海防重地不可久抛竝下李周爀以揚州之賦年年下上上改書下○慶尙監司申耆啓本長鬐縣監黃勉基政固無闕報不揣分安奇察訪李圭延責馬盍察竝中都事許策到處生弊或恐復來梁山郡守李文道立本雖少犯科則大彦陽縣監韓景禹云賣徭租更何立本竝下○全羅監司趙宗鉉啓本都事金夏璉一味虛縻再闕參考昌平縣令金相夔病豈妨治勉在束濕興德縣監李趾光莫恃老練宜勉振刷雲峯縣監李吉培糴勘雖先屠禁盍嚴竝中○咸鏡監司具㢞啓本三水府使權璹匪不願治何多襲謬中○黃海監司朴基正啓本延安府使李廷書非不勤勵差欠綜密平山府使朴宗和求治縱勤收鐵莫察新溪縣令朴性圭誠固願治訟或多滯金郊察訪李夢龍宜勉詳愼竝中豐川府使李民秀檢失難恕村笑且駭信川郡守權襈莫云不苟奈此多謗竝下○江原監司南公轍啓本三陟府使李壽彬治固鍊熟報何稽滯中麟蹄縣監白鳳周頑鄕猾吏視官如無下○慶尙左兵使李普漢三鎭營將治績啓本以爲慶州營將李琦鉉譏泂戢治俱爲詳明而奸校居中出納贓物敎以獄鐶豈近手之物乎該鎭營將事登聞久矣欲待貶目而處之觀此狀啓猶不全諱則考績書上何也該帥臣事當嚴勘爲念當歲迎送姑爲參酌無敢願藉據實狀聞事各別嚴飭行會俾圖贖罪之方○因平安兵使李儒敬褒貶啓本敎以士夫邊將之治績瞭然者極爲可嘉此等之人依定式自其處隨卽差除道內守令然後可以信令亦可以勸他待滿瓜一一收用事卿等着念
정조 23년 · 강
推前承旨洪樂游還送全羅右水使林栽洙狀本
정조 23년 · 목
全羅右水使林栽洙狀啓以爲管下邊將褒貶本道觀察使趙宗鉉情勢難安不得同議限內不得封進敎以道啓旣捧則此狀啓何可捧入乎當該承旨推考此狀啓還下送
정조 23년 · 강
遞承旨李益運以金載翼代之前望也
정조 23년 · 목
益運達召許遞命入前望
정조 23년 · 강
推江華留守洪明浩慶尙監司申耆全羅監司趙宗鉉平安前監司韓用龜咸鏡監司具㢞京畿水使李文爀南兵使崔景岳平安兵使李儒敬慶尙左水使金爀
정조 23년 · 목
承旨鄭尙愚啓言卽伏見諸道褒貶啓本則京畿水使李文爀平安前監司韓用龜慶尙監司申耆慶尙左水使金爀邊將無一人居中居下江華留守洪明浩平安兵使李儒敬南兵使崔景岳邊將無一人居下殊無嚴明殿最之意請竝推考從之○承旨金載翼啓言卽伏見諸道褒貶啓本則平安前監司韓用龜守令無一人居中居下全羅監司趙宗鉉咸鏡監司具㢞守令無一人居下殊無嚴明殿最之意請該道道臣竝推考警責從之
정조 23년 · 강
命副總管徐瀅修落點勿施口傳差代
정조 23년 · 목
兵曹判書李在學啓言昨日副總管落點以徐瀅修頒布而瀅修不入於前望中敢此仰達敎以然則勿施口傳差代
정조 23년 · 강
命領府事金憙家遣御醫持藥物看病
정조 23년 · 강
命副司正洪命周檢閱李存秀副正字尹致永假注書權察
정조 23년 · 강
罷壯勇大將申大顯訓鍊大將李漢豊職命各其營都提調總察右捕將兼察左廳
정조 23년 · 목
敎曰命令不可不信向筵以宣傳官計劃射講日處分言之矣今日日氣極寒雖不拿入處分豈可無端勿施乎元戎重任也壯帥首營也何敢諉罪於老衰之禁將新登壇之兩帥乎先時不能禁斷報兵曹後時不能方便於登徹仍而置之何以戢他雖今日罷明日敍一番處分在所不已壯勇大將申大顯訓鍊大將李漢豊竝罷職○敎以壯勇大將訓鍊大將罷職之代各其營都提調總察從事官發牌聽傳敎左邊捕盜大將申大顯罷職之代右邊大將兼察牌招聽傳敎竝姑勿出代
정조 23년 · 목
因吏曹坐不坐單子敎以陞降坐起明日爲之云政官待開門牌招開政亞銓差代待下批牌招同爲擧行
정조 23년 · 강
以申大偀爲北兵使備薦也
정조 23년 · 목
政院以北兵使下批政事取稟敎以政命已下明日政下批
정조 23년 · 강
命假注書李允謙罪名分揀
정조 23년 · 강
命前事變假注書弼聖賚仍察
정조 23년 · 목
因事變假注書望筒有是命
정조 23년 · 강
命時囚洪樂游等分揀閔台爀削職放送南吉寬校書分館施行
정조 23년 · 목
因前承旨閔台爀洪樂游兪岳柱金義淳崔獻重沈象奎等禁推傳旨敎以日寒如此滯囚宜念飭亦可謂施矣都承旨外竝分揀又因宣惠郞廳宋持敬李舒永尹光心拿處傳旨敎以分揀○義禁府以時囚罪人閔台爀係是宰臣待草記批下捧供啓稟敎以駭然甚矣何必索言飭則似施削職放送以尊朝儀以嚴筵體南吉寬可謂一而二然而日寒如此校書分館施行放送
정조 23년 · 강
命刑曹判書李義弼參判李漢豊參議李濟萬罷職明日差代獄署殿最改磨勘
정조 23년 · 목
備邊司啓言典獄署官員等褒貶啓本只書題目不塡等第大欠審愼之義誠極未安請當該磨勘之刑曹堂上竝施罷職之典仍令政院稟旨差代以爲改磨勘入啓之地允之敎以明日政差代待下批令政院牌招使之磨勘
정조 23년 · 강
頒抄啓文臣宣傳官都計劃賞格仍受抄啓文臣謝箋
정조 23년 · 목
敎以計劃文武臣頒賞今日爲之抄啓文臣進箋亦於宣賞處所當親受該房知悉○抄啓文臣親試都計劃注書洪奭周四十一分陞六代熟馬一匹面給修撰曺錫中四十分豹皮一令直閣金近淳三十九分虎皮一令檢閱李存秀副司果柳台佐金熙洛姜浚欽權知副正字洪命周副校理金履載副司果李英發注書金啓溫權知副正字李弘謙三十八分各別壯紙一卷壯紙二卷筆三枝墨一笏未準試秩順天府使申絢十一分鏡城判官金處巖七分扶安縣監趙萬元六分副司果具得魯五分各壯紙一卷課試都計劃注書金啓溫二十五分陞六代熟馬一匹面給洪奭周二十四分豹皮一令副司果姜浚欽二十三分虎皮一令直閣金近淳檢閱李存秀修撰曺錫中副司果柳台佐金熙洛權知副正字洪命周副司果李英發權知副正字李弘謙二十六分各別壯紙一卷壯紙二卷筆三枝墨一笏未準試秩順天府使申絢十分扶安縣監趙萬元六分各壯紙一卷副司果具得魯二分筆三枝墨一笏課講都計劃副司果金熙洛六十三分半陞敍柳台佐六十二分半豹皮一令直閣金近淳六十一分半虎皮一令注書洪奭周金啓溫副司果李英發姜浚欽權知副正字李弘謙六十一分各壯紙三卷筆三枝墨一笏未準試秩副司果具得魯三十二分半別壯紙一卷壯紙一卷筆三枝墨一笏檢閱李存秀二十九分壯紙二卷權知副正字洪命周十七分副校理金履載十三分各壯紙一卷順天府使申絢六分半筆三枝墨一笏○宣傳官射都計劃李玉鉉八百二矢出六後陞敍沈豐祖七百九十七矢二分筒箇一部金魯甲五百九十九矢二分弓矢一部趙文錫四百八十六矢八分安光贊四百八十五矢五分金植四百三十五矢五分趙達洙四百二十九矢二分各箭竹一百箇講都計劃金魯甲李存敬一百三十一分魯甲出六後陞敍存敬筒箇一部曺允兢一百二十九分弓矢一部沈豐祖安光贊一百二十八分金植一百十二分李玉鉉一百十一分各箭竹一百箇○抄啓文臣洪奭周親試居首金啓溫課試居首金熙洛課講居首進箋姜浚欽三試優劃李英發連三次居魁竝陞六亦爲進箋
정조 23년 · 목
乘輿由靑陽門明政門永淸門還內
정조 23년 · 목
入門二百七十四人收券二百六十七張親考取三上進士洪履黿等五人三中進士洪秉鉉等二十人草三中進士張志憲等三十人三下進士尹礪相等五十人草三下進士洪僐等五十人次上進士兪漢綺等九十六人○敎曰上齋生製述比較五人待令其餘入格儒生更待下敎待令事分付
정조 23년 · 강
行上齋生應製優等人比較于便殿
정조 23년 · 목
應製三上儒生五人比較以願聞子之志爲賦題進士洪履黿等四人爲次上進士金聖球違次上人更爲比較以此日中流自在行爲賦題進士尹行澈以三中居首○敎曰今十二月朔日次上齋生應製落點儒生殿講時製述居首進士尹行澈依近例用太學薦故事筮仕承傳之次參奉洪履黿陞付司猛待東班當品單付講通進士李志淵安光宇朴宗薰製述三上生員洪志燮進士閔致孝金聖球各給二分講略幼學趙瑢鎭進士蔡弘一生員鄭南九進士洪達榮幼學李基憲李敎信安廷喜趙奎升洪梅燮生員李得賢進士趙琮鎭任履周金周默各給一分講粗幼學柳叔麟等製述三中進士洪秉鉉等草三中進士張志憲等三下進士尹礪相等次上進士兪漢綺等分等施賞捧傳旨○製述三上五人各靑粧曆一件白曆一件中曆一件生雉一首乾柹一貼三中二十人各靑粧曆一件蹲柹十五箇生雉一首草三中三十人各靑粧曆一件蹲柹十三箇生雉一首三下五十人草三下五十人各白曆一件洞庭橘五箇全鰒二箇次上九十六人各白曆一件洞庭橘五箇更十四人各單曆一件洞庭橘二箇外二人各常曆一件洞庭橘一箇賜給講通三人略十三人粗二十一人各白曆一件賜給
정조 23년 · 강
召見龍岡縣令徐潞修于便殿
정조 23년 · 강
仍任吏曹參判李書九
정조 23년 · 목
敎曰吏曹參判雖有差出之命更思之無故者只是左承旨一人前參判李書九仍任牌招參政
정조 23년 · 강
以李東植爲副總管口傳也
정조 23년 · 강
吏兵曹以守令邊將降考啓
정조 23년 · 목
吏曹啓言考見諸道褒貶啓本則竹山府使韓光迪以事或率爾爲目長興府使朴孝晉以或損前譽爲目襄陽府使鄭宅東以久當手熟爲目明川府使金憲柱以戢校或疏爲目漣川縣監李聖濂以庖禁宜嚴爲目熊川縣監李源龍以勉在剛克爲目機張縣監具興遠以謗奚盡信爲目則宜置中考而署諸上考殊無嚴明殿最之意五道道臣推考警責竹山府使韓光迪長興府使朴孝晉熊川縣監李源龍竝罷黜襄陽府使鄭宅東明川府使金憲柱漣川縣監李聖濂機張縣監具興遠請竝中考施行允之又啓言昌平縣令金相夔積城縣監李彦熙俱以六年窠守令三次居中其不治可知安奇察訪李圭延金郊察訪李夢龍俱以三十朔窠兩次居中全羅都事金夏璉以十二朔窠兩次居中竝依例罷黜禮賓主簿洪樂佑活人別提康晉成童蒙敎官兪漢宰李禎國俱以三十朔窠兩次居中請竝依例罷職允之○政院啓言吏曹陞降草記五道道臣當爲推考而以四道誤書臣之矇然捧入不勝惶恐推考傳旨以五道道臣捧入而當該吏曹堂上不可無警請推考允之○兵曹啓言拆見諸道褒貶啓本則京畿水使李文爀啓本中注文僉使康道興以小失宜略爲目慶尙監司申耆啓本中中軍白宗海以姑恕小失爲目統制使任嵂啓本中赤梁僉使金鰲福以謗豈盡信爲目玉浦萬戶金大一以邊報或疏爲目慶尙左兵使李普漢啓本中慶州營將李琦鉉以察奸或疏爲目平安兵使李儒敬啓本中車嶺僉使李有豊以瑣謗奚信爲目方山萬戶金楚光以焉得盡善爲目則竝宜置中考而置諸上考伐登萬戶成壽昌以未察鎭務爲目山羊會萬戶康喜老以倉飭胡弛爲目則竝宜置下考而置諸中考黃海兵使鄭學畊啓本中首陽別將朴道崙以浮謗奚信爲目長壽別將李濟豊以避事何爲爲目南兵使崔景岳啓本中仁遮外萬戶崔聖甲以報失何責爲目則竝宜置中考而置諸上考神方萬戶南耆喆以雖有民毁盍勉體例爲目廟坡權管朴文永以有欠公體爲目江華留守洪明浩啓本中龍津萬戶權宅衡以報牒何忽爲目則竝宜置下考而置諸中考殊無嚴明殿最之意各該道帥臣及守臣竝推考警責注文僉使康道興慶尙中軍白宗海赤梁僉使金鰲福玉浦萬戶金大一慶州營將李琦鉉車嶺僉使李有豊方山萬戶金楚光首陽別將朴道崙長壽別將李濟豊仁遮外萬戶崔聖甲竝中考施行伐登萬戶成壽昌山羊會萬戶康喜老神方萬戶南耆喆廟坡權管朴文永龍津萬戶權宅衡請竝下考施行允之又啓言德津萬戶鄭泰宗長木浦別將李宗根以三年窠邊將兩次居中其不職可知請依例罷黜允之
정조 23년 · 강
有政吏曹判書徐龍輔參判李書九參議尹光普進
정조 23년 · 목
以趙弘鎭爲承旨李寅采爲正言金銑爲校理李祖源爲右參贊趙尙鎭爲知敦寧李祖承爲刑曹判書鄭大容爲禮曹參判李尙度爲刑曹參判李得濟爲左尹李魯春爲禮曹參議李沖彬爲慶源府使
정조 23년 · 강
平安監司李泰永以价川郡李仁祜罷黜啓
정조 23년 · 목
該監司狀啓以爲臣之到界時价川郡守李仁祜謂有私嫌公禮狀不爲來呈體統所在不得已罷黜其代請令該曹擇差下送
정조 23년 · 강
命樂安郡守李謙會拿問
정조 23년 · 목
敎曰欲待貶目封啓後處之矣樂安査事何可置之依違之中乎該倅令該府拿問以爲斯速出場之地事分付
정조 23년 · 강
命時囚李卿尹嚴加照律
정조 23년 · 목
義禁府啓言禮曹佐郞李卿尹原情以爲渠於去月十六日受香十七日到漣川十八日致祭十九日復路時問道計程則自漣川由楊州入城爲一百五十里自漣川由坡州渠家入城亦爲一百五十里渠老父年今六十九長時善病而渠之離違已有年矣渠以爲道里旣均則因此歷路略具別星威儀暫見病父庶爲病中慰懷之道果由坡州作行而渠雖微官旣非私行自有所重故所經各邑延逢探問前排羅將無不前期出待交替迎送而渠之自積城入坡州也日色昏黑山路間關而本州官隸無一人接應無一把炬燭還家夜深後一二下隸始爲來待愚見以爲他邑通行之規坡州之獨爲廢却誠極駭然不得不薄施笞罰以懲頑習鄕民之推捉初無是事今於州報道啓自歸枉道作弊之科驚惶震懍罔知攸對云請刑推得情敎以道啓邑牒何等明白則乃敢不以實直告竝與枉道作行法外濫刑非理決訟等罪計之可謂四罪俱發嚴加照律後草記
정조 23년 · 목
僚屬鄭日煥李魯春入參講說見講學廳日記
정조 23년 · 강
罷副護軍韓用鐸職禁推吏曹參議尹光普尋分揀光普
정조 23년 · 목
祭監監察以初獻官意啓言社稷臘享大祭誓戒時初獻官預差安昌君燝摠府入直薦俎官預差申獻朝兵曹入直亞獻官李得臣預差李鼎運謂有身病不爲進參請罷職敎以聞有實病竝分揀○議政府司錄以右議政意啓言宗廟攝行臘享大祭受誓戒亞獻官預差刑曹判書李祖承終獻官預差行護軍李翊模薦俎官預差行副護軍韓用鐸謂有身病俱不進參請竝施罷職之典允之敎以刑判則陳疏未承批可謂公罪李翊模有實故云竝分揀社壇祭享誓戒亦多不爲改付標者當該吏曹堂上禁推○尋因吏曹參議尹光普囚單敎以分揀放送
정조 23년 · 강
命自今誓戒時獻官草記勿使監察來呈